ANC sê oor Noordwes-premierNoordwes-premier Job Mokgoro (Foto: ANA) Die ANC het Maandag aangekondig hy het besluit om Job Mokgoro te behou as premier van Noordwes. Die party het verlede week, ná die algemene verkiesing op 8 Mei, sewe premierskandidate aangekondig vir die provinsies waar hy aan bewind sal bly. Geen aankondiging is gemaak oor ŉ besluit oor Noordwes nie. Mokgoro is in die middel van 2018 in dié provinsie aangestel om Supra Mahumapelo te vervang wat bedank het ná weke lange gewelddadige betogings in die provinsie oor beweerde korrupsie en ŉ gebrek aan dienslewering. Die ANC se nasionale uitvoerende komitee het in Kaapstad vergader en Maandagmiddag die besluit oor Mokgoro aangekondig. Ace Magashule, sekretaris-generaal van die ANC, het gesê die party het verskillende aanbiedinge oorweeg. “Daar was mense wat ons oorweeg het, maar hulle was nie op die ANC se lys vir Noordwes nie, so ons het gevolglik ingestem dat Job Mokgoro as premier van Noordwes sal aanbly om die provinsie te stabiliseer. Ek dink ons sal, op die regte tyd, weer die saak bespreek.”